สังคมข่าวหุ้น
*... ลุ้นงบแบงก์พรุ่งนี้
15 ม.ค. 2563

เกียรติก้อง ว่องไวยากร
*… ลุ้นงบแบงก์พรุ่งนี้
*… ตลาดหุ้นไทยวานนี้ปิดลบ จากแรงเทขายหุ้นกลุ่มโรงไฟฟ้า ลอกกำไรกันออกมา หลังจากกลุ่มนี้ปรับตัวขึ้นมาอย่างต่อเนื่อง ส่วนปัจจัยนอกประเทศ การลงนามข้อตกลงทางการค้าสหรัฐฯ กับจีนวันนี้ ตลาดหุ้นก็รับรู้ไปมากแล้ว ทำให้ขาดแรงส่งดัชนีหุ้นไทย ต้องมาลุ้นงบแบงก์กันอีกทีพรุ่งนี้ แนวรับ 1,570 จุด แนวต้าน 1,590 จุด
*… ลุ้นงบแบงก์ใหญ่ หลัง TISCO ทยอยประกาศมาแล้ว รอบต่อไปรอดูงบแบงก์ใหญ่อย่าง KBANK, SCB พรุ่งนี้ ส่วน BBL, BAY รอสัปดาห์หน้า ส่วนใหญ่จะเติบโตดี โดยเฉพาะแบงก์ทหารไทย ที่ได้เอกนิติไปนั่งเป็นประธานบอร์ดคนใหม่ แทน “ประสงค์” ปลัดคลังที่ไปนั่งกรุงไทย กำไรคาดว่าจะเติบโตดีที่สุดของกลุ่มนี้ ขณะที่ราคายังไม่แพง หรือจะบอกว่ากลุ่มแบงก์ทั้งกลุ่มยังถูกกว่ากลุ่มโรงไฟฟ้าอย่างเทียบกันไม่ได้เลย น้องแมงเม่าก็ลองคิดดู ว่าจะเลือกซื้อกลุ่มไหน
*… BAM แรงไม่ตก แม้ว่าจะหมดกรีนชูไปแล้ว ราคาก็วิ่งต่อ หลังจากบรรดากูรูลงความเห็นตรงกันว่าเป็นหุ้นที่เติบโตดีทุกสถานการณ์ ในช่วงที่เศรษฐกิจไม่ดี หนี้เสียเยอะ ก็เป็นโอกาสของ BAM ที่จะเก็บเข้าพอร์ต นำมาบริหารสร้างรายได้ กำไรปีละประมาณ 30% ช่วงเศรษฐกิจดีก็สามารถปล่อยขายบ้าน ที่ดินในสต๊อกได้มาก แบบนี้ถือว่าได้ทั้งขึ้นทั้งล่อง
*… หุ้นกลุ่มรับเหมายังไปต่อ CK, ITD, STEC และ UNIQ หลังจากราคาลดลง 25%-30% ในปีที่ผ่านมา ปีนี้จึงเป็นโอกาสที่จะเข้าลงทุน หลังพ.ร.บ.งบประมาณรายจ่ายประจำปี 2563 ผ่านสภาฯ โครงการขนาดใหญ่ของรัฐบาลลุงตู่ก็จะมีการเปิดประมูลมากขึ้น นักวิเคราะห์ให้เป้าหมาย CK 25 บาท และ STEC เป้าหมาย 20 บาท
*… กลุ่มโรงพยาบาลรับผลบวกจากการปรับขึ้นอัตราเหมา ทำให้โรงพยาบาลในโครงการประกันสังคมมีแนวโน้มกำไรสุทธิปีนี้สดใส RJH มีคนไข้ประกันสังคม 43% ของทั้งหมด, CHG 32%, BCH 33% คาดการณ์กำไรสุทธิปีนี้ จะเพิ่มจากปัจจุบัน 7-10% กูรูมองเป็นจังหวะเข้าลงทุน BCH ราคาเป้าหมาย 21 บาท CHG เป้าหมาย 3 บาท และ RJH ราคาเป้าหมาย 33 บาท
*… ต่างชาติเฮ ! “อุตตม” ปลดล็อกต่างชาติลุยซื้อกองทุนฟิวเจอร์ฟันด์ หรือ TFFIF กอง 2 ได้ หลังจากพบนักลงทุนที่ฮ่องกงเรียกร้องอยากจะเข้ามาลงทุน เพราะผลตอบแทนสูง 4-5% แถมยังไม่มีความเสี่ยงเหมือนหุ้น งานนี้ขุนคลังสั่งให้เร่งทำด่วนภายในปีนี้
*… หุ้นเสี่ยเจริญ AWC หรือ แอสเสท เวิรด์ คอร์ป ราคาเริ่มกระชากขึ้นมา วิ่งเหนือราคาไอพีโอที่ 6 บาทแล้ววานนี้ ตามรอย BAM ที่วิ่งกระจายแบบไม่รอใคร หลังจากราคาต่ำจองมานาน ล่าสุดเซ็นสัญญาอินเตอร์คอนติเนนตัล โฮเต็ล กรุ๊ป อัพเกรดโรงแรมในพอร์ตกว่า 1.2 พันห้อง เริ่มจากโรงแรม อินเตอร์คอนติเนนตัล เชียงใหม่ แม่ปิง ดันค่าเช่าเพิ่ม 6 เท่าตัว